KOMISSION TIEDONANTO EUROOPAN PARLAMENTILLE JA NEUVOSTOLLE Seurantakertomus Kroatian liittymisvalmisteluista /* COM/2013/0171 final */





KOMISSION TIEDONANTO EUROOPAN PARLAMENTILLE JA NEUVOSTOLLE Seurantakertomus Kroatian liittymisvalmisteluista 1. Johdanto Kroatian liittymissopimus allekirjoitettiin 9. joulukuuta 2011 sen jälkeen, kun komissio oli antanut siitä lokakuussa 2011 myönteisen lausunnon ja Euroopan parlamentti joulukuussa 2011 puoltavan lausunnon. Kroatiasta tulee Euroopan unionin jäsen 1. heinäkuuta 2013 edellyttäen, että kaikki jäsenvaltiot ovat siihen mennessä ratifioineet liittymissopimuksen. Tähän mennessä 19 jäsenvaltiota ja Kroatia ovat sen ratifioineet, ja komissio odottaa, että kaikki muut jäsenvaltiot ratifioivat sen hyvissä ajoin ennen Kroatian liittymispäivää. Liittyvänä maana Kroatialla on liittymistä edeltävän ajanjakson ajan aktiivisen tarkkailijan asema. Kroatia on antanut neuvottelujen kuluessa sitoumuksia, jotka sen on pantava täytäntöön liittymispäivään mennessä, paitsi jos on sovittu erityisistä siirtymäjärjestelyistä. Liittymisasiakirjan 36 artiklan mukaan komissio seuraa tiiviisti kaikkia Kroatian liittymisneuvotteluissa antamia sitoumuksia ja keskittyy erityisesti kilpailupolitiikkaan, oikeuslaitokseen ja perusoikeuksiin sekä oikeuteen, vapauteen ja turvallisuuteen. Olennaisena osana säännöllistä seurantaa komissio on antanut puolivuosittain arvion Kroatian antamien sitoumusten täytäntöönpanosta näillä aloilla. Komissio antoi seurantakertomuksen Kroatian liittymisvalmisteluista huhtikuussa 2012[1] ja kattavan seurantakertomuksen lokakuussa 2012[2], ja Kroatia on hyväksynyt toimintasuunnitelman niissä annettujen suositusten noudattamiseksi. Tässä lopullisessa seurantakertomuksessa arvioidaan 36 artiklan mukaisesti Kroatian edistymistä liittymisvalmisteluissa 1. syyskuuta 2012 ja 28. helmikuuta 2013 välisenä aikana. Tämä arvio perustuu komission kokoamiin ja analysoimiin tietoihin, mukaan lukien Kroatian toimittamat tiedot ja tiedot vertaisarvioinneista sekä tiedot, joita jäsenvaltiot sekä kansainväliset ja kansalaisyhteiskunnan järjestöt ovat esittäneet säännöllisessä yhteydenpidossaan komission kanssa. Arvioinnissa on myös käytetty puolivuosittain päivitetyissä seurantataulukoissa esitettyjä havaintoja. Taulukot ovat työväline, jonka avulla voidaan seurata yksityiskohtaisesti kaikkia Kroatian liittymisneuvottelujen aikana antamia sitoumuksia. Arvio niistä kymmenestä ensisijaisesta toimenpiteestä, joiden katsotaan kattavassa seurantakertomuksessa vaativan erityishuomiota, esitetään kustakin erikseen aihekohtaisesti. 2. Liittymisneuvotteluihin perustuvat sitoumukset ja vaatimukset 2.1 Kilpailupolitiikka Ensisijainen toimenpide Brodosplitin telakan yksityistämissopimus on allekirjoitettava. Lisäksi on tehtävä tarvittavat päätökset elinkelpoisen ratkaisun löytämiseksi 3. majn ja Brodotrogirin telakoille, jotta Kroatian laivanrakennusteollisuuden rakenneuudistus saadaan vietyä päätökseen. Kroatia on saanut tämän ensisijaisen toimenpiteen toteutettua. Yksityistämissopimus allekirjoitettiin 28. helmikuuta 2013 sen jälkeen, kun toinen muutos Brodosplitin telakkaa koskevaan tarkistettuun suunnitelmaan oli hyväksytty 20. helmikuuta 2013 annetulla komission päätöksellä. Muutoksella halutaan lisätä hieman rakenneuudistustuen kokonaismäärää sekä ottaa käyttöön korvaavia lisätoimenpiteitä. Kroatia on ilmoittanut komissiolle aikovansa toimittaa 3. majn telakkaa koskevan tarkistetun ja konsolidoidun rakenneuudistussuunnitelman, joka perustuu nyt siihen, että Uljanikin telakka on ostanut 3. majn telakan. Kroatia jätti 12. helmikuuta 2013 virallisesti Brodotrogirin telakkaa koskevan tarkistetun rakenneuudistussuunnitelman ja parafoi yksityistämissopimuksen ja lähetti ne komissiolle liittymisasiakirjan liitteen VIII mukaisesti. Komissio hyväksyi ne 20. maaliskuuta 2013. Kroatia on sitoutunut allekirjoittamaan Brodotrogirin telakkaa koskevan yksityistämissopimuksen viimeistään kahden viikon kuluttua siitä, kun komissio antaa asiasta myönteisen päätöksen. Kroatia täyttää myös muut kilpailunrajoituksia, sulautumia ja valtiontukea koskevat sitoumukset ja vaatimukset. Sen lainsäädäntö on yhdenmukainen unionin säännöstön kanssa, sen hallinnolliset valmiudet ovat riittävät ja lainsäädännön noudattaminen on tyydyttävää. Kroatian kilpailuvirasto on täydessä toimintavalmiudessa ja toimii riippumattomasti. Kroatian kilpailuvirasto lähetti lokakuussa 2012 komissiolle viimeisimmän puolivuotiskertomuksensa, joka sisältää yksityiskohtaiset tiedot tehtyjen päätösten lukumäärästä ja luonnehdinnan niistä sekä kilpailunrajoituksia, sulautumia ja valtiontukea koskevat arvioinnit ja lausunnot. Kroatian kilpailuviranomainen teki joulukuussa 2012 alueellisen bussiliikenteen harjoittajia koskevan kilpailuoikeuden alan päätöksen, jossa määrättiin merkittävä sakko. Lisäksi samassa kuussa käynnistettiin menettely teleyritystä vastaan. Liittymisasiakirjan liitteestä VIII johtuvaa raportointivelvoitettaan noudattaen Kroatia toimitti joulukuussa 2012 kolmannen kertomuksensa terästeollisuudesta Kroatiassa ja tammikuussa 2013 puolivuotiskertomuksensa maan telakkateollisuuden rakenneuudistuksesta. Kertomukset täyttävät vaaditut edellytykset, jotta komissio voi laatia oman arvionsa. Teräsalalla maaliskuussa 2011 Željezara Splitiä vastaan aloitettu konkurssimenettely jatkui edelleen. CMC Sisakin (nykyisin ABS Sisak) terästehdas myytiin uudelle sijoittajalle, joka neuvottelee Kroatian kilpailuviranomaisen kanssa määrästä, joka sen on maksettava takaisin liittymisasiakirjan liitteen IX velvoitteiden mukaisesti. Voimassa olevan tuen osalta Kroatian kilpailuviranomainen on ilmoittanut komission yksiköille uudet toimenpiteet ja ohjelmat liittymisasiakirjan liitteessä IV edellytettyä arviointia varten. 2.2 Oikeuslaitos ja perusoikeudet 1) Oikeuslaitoksen uudistamista koskevan strategian ja toimintasuunnitelman täytäntöönpanon jatkaminen Oikeuslaitoksen uudistamista koskevan strategian (2011–2015) ja toimintasuunnitelman täytäntöönpanoa on jatkettu. Lainsäädäntökehystä on parannettu entisestään erityisesti oikeusjärjestelmän tehokkuuden lisäämiseksi. Oikeudellisen verkoston rationalisointiprosessia on jatkettu. Parlamentti hyväksyi joulukuussa 2012 uuden strategian oikeuslaitoksen kehittämiseksi vuosina 2013–2018. Strategia on laadittu tiiviissä yhteistyössä oikeuslaitoksen uudistamista koskevan strategian täytäntöönpanoa seuraavan neuvoston kanssa. Uuden strategian tärkeimpänä tavoitteena on tehokas oikeuslaitos. Oikeusministeriö hyväksyi lokakuussa 2012 tuomarien ja syyttäjien pitkän aikavälin työllisyyssuunnitelmat vuosiksi 2013–2025. Henkilöstösuunnittelua ja -hallintoa on edelleen parannettava erityisesti tuomioistuinverkon rationalisoimisen yhteydessä. Oikeuslaitoksen määrärahat laskivat hieman, eli ne ovat yhteensä noin 313 miljoonaa euroa vuonna 2013 (337 miljoonaa euroa vuonna 2012); määrän katsotaan olevan riittävä. Tuomioistuinten infrastruktuuriin tehtäviin investointeihin varattua määrää on korotettu 50 prosentilla, eli se on noin 8 miljoonaa euroa. 2) Oikeuslaitoksen riippumattomuuden, vastuuvelvollisuuden, puolueettomuuden ja ammattimaisuuden vahvistamisen jatkaminen Uudistetut oikeusneuvosto ja syyttäjänneuvosto ovat jatkaneet tehtäviensä hoitamista riippumattomasti. Molemmissa on jatkettu henkilöstönimityksiä läpinäkyviä, yhtenäisiä ja objektiivisia kriteerejä noudattaen. Syyskuun 2012 ja helmikuun 2013 välisenä aikana nimitettiin 40 tuomaria. Vuosien 2011 ja 2012 rekrytointisuunnitelmien mukaisesti on vielä palkattava useampia henkilöitä. Uutta järjestelmää tuomareiden nimittämiseksi ensimmäisen oikeusasteen tuomioistuimiin sovelletaan täysimääräisesti 1. tammikuuta 2013 alkaen siirtymäkauden päätyttyä. Tämä edellyttää, että kaikki ehdokkaat ovat saaneet päätökseen opintonsa oikeusviranomaisten koulutuslaitoksessa. Oikeusviranomaisten koulutuslaitoksen ensimmäiset opiskelijat saivat kaksivuotisen koulutuksensa päätökseen marraskuussa 2012. Helmikuussa 2013 hyväksyttiin säädös oikeusviranomaisten koulutuslaitoksen loppukokeesta ja -arvioinnista, joten loppukokeet on suunniteltu järjestettäväksi toukokuussa 2013. Oikeusviranomaisten koulutuslaitoksen toisessa sisäänotossa hyväksytyt opiskelijat aloittivat ensimmäisen vuoden opintonsa syyskuussa 2012 (syyttäjäneuvosto valitsi 35 ja oikeusneuvosto 20 ehdokasta). Oikeusneuvostosta annettuun lakiin hyväksyttiin helmikuussa 2013 muutoksia, joilla oikeusneuvoston puheenjohtaja vapautettiin 75-prosenttisesti ja oikeusneuvoston tuomarijäsenet 50-prosenttisesti tavanomaisista tehtävistään. Tämä on myönteinen askel oikeusneuvoston valmiuksien vahvistamiseksi. Sen tehokkuuden lisäämiseksi tarvitaan lisää hallinnollisia resursseja. On tärkeää lisätä oikeusneuvoston avoimuutta ja vastuuvelvollisuutta tehtäviensä hoitamisessa. Lisäuudistuksiin pitäisi kuulua päätösten laillisuuden valvontamekanismi, julkiset istunnot sekä laajennettu velvollisuus antaa perusteltuja päätöksiä. Oikeusneuvosto ja syyttäjäneuvosto ovat jatkaneet uuden varallisuusilmoituksia koskevan järjestelmän täytäntöönpanoa yhteistyössä verohallinnon kanssa. On aloitettu kurinpitomenettelyjä sellaisia tuomareita vastaan, jotka eivät jättäneet varallisuusilmoitusta määräajassa, ja useimmissa tapauksissa on määrätty seuraamuksia (nuhtelu). Ilmoituksia koskevia tarkastuksia, jotka perustuvat verohallinnolta saatuihin tietoihin, ei ole vielä saatu päätökseen. Sellaisissa tapauksissa, joissa oikeuslaitoksen henkilöstö on syyllistynyt rikkomuksiin, sovelletaan kurinpitomenettelyjä. Sekä oikeusneuvosto että syyttäjäneuvosto alkoivat toimia ennakoivammin, ja päätösten antamisessa ja seuraamusten määräämisessä tapahtui edistymistä. Uudella helmikuussa 2013 annetulla tuomioistuinlailla rajoitetaan tuomareiden koskemattomuutta ja saatetaan näin johdettu oikeus perustuslain mukaiseksi. Oikeusakatemian tähän mennessä tekemää hyvää työtä olisi jatkettava, ja kaikkien oikeuslaitoksen tärkeimpien sidosryhmien on tuettava sen toimintaa ja hallinnointia. Tuomareiden ja syyttäjien elinikäinen koulutus on ratkaisevan tärkeää oikeudenkäytön laadun parantamiseksi. Ammatillisen koulutuksen ohjelmia olisi jatkettava, muun muassa lisäämällä EU-oikeutta koskevaa koulutusta. Kroatia osallistui Euroopan juridisen koulutusverkoston järjestämään rikosoikeutta koskevaan ohjelmaan ja koulutukseen. 3) Oikeuslaitoksen toiminnan tehostamisen jatkaminen Ensisijainen toimenpide Syyskuussa 2012 kehitettiin toimenpiteitä oikeuslaitoksen toiminnan tehostamiseksi ja käsittelyä odottavien oikeustapausten määrän vähentämiseksi. Toimenpiteistä kiireelliset on toteutettava ja lyhyen aikavälin toimenpiteiden toteutuksessa edistyttävä. Kroatia on saanut tämän ensisijaisen toimenpiteen toteutettua. Kroatia on pannut täytäntöön oikeusministeriön syyskuussa 2012 laatimat kiireelliset ja lyhyen aikavälin toimenpiteet oikeuslaitoksen toiminnan tehostamiseksi ja käsittelyä odottavien oikeustapausten määrän vähentämiseksi. Tuomioistuimet onnistuivat ratkaisemaan vuonna 2012 enemmän oikeustapauksia kuin mitä tuli käsiteltäväksi. Käsittelyä odottavien siviili- ja kauppaoikeudellisten tapausten sekä täytäntöönpanotapausten määrä on edelleen EU:n keskiarvon yläpuolella. Pyrkiessään tehostamaan oikeusjärjestelmän toimintaa kestävällä tavalla oikeusministeriö on menestyksekkäästi luonut kehittyneen välineen oikeusjärjestelmän toimintakyvyn tilastollista analyysiä varten. Välineen odotetaan olevan avuksi henkilöresurssien ja taloudellisten resurssien jakamisessa siten, että pystytään vastaamaan sisään tulevaan työmäärään ja vähentämään käsittelyä odottavien tapausten määrää. Uusi järjestelmä voidaan ottaa käyttöön koko maassa heti, kun kaikissa tuomioistuimissa on integroitu tapausten hallinnointijärjestelmä (ICMS). ICMS:n käyttöönotossa on edistytty hyvin jäljellä olevissa 33 kunnallisessa tuomioistuimessa, ja se on tarkoitus saada käyttöön koko maassa syyskuuhun 2013 mennessä. On olennaisen tärkeää, että tapausten käsittelyn tilastollisessa seurannassa käytetään yhtä kattavaa järjestelmää. Vuonna 2012 täytettiin avoimia virkoja ja palkattiin 110 virkamiestä pysyvään työsuhteeseen ja 250 muuta virkamiestä tilapäiseen työsuhteeseen. Merkittävä osa vuodelle 2012 suunnitelluista tuomareiden nimityksistä lykättiin vuodelle 2013. Ylikuormitetuilta tuomioistuimilta delegoitiin 27 013 tapausta toisaanne vuonna 2012 korkeimman oikeuden päätöksellä (vuonna 2011 delegoitiin 6 123 tapausta). Vuonna 2012 turvauduttiin yhä enemmän tuomareiden väliaikaiseen tai pysyvään vapaaehtoiseen liikkuvuuteen ylikuormitettujen tuomioistuinten tukemiseksi. Vuonna 2012 kaiken kaikkiaan 48 tuomaria siirrettiin pysyvästi (13 vuonna 2011) ja 22 väliaikaisesti (6 vuonna 2011). Vuonna 2012 tehtiin yhteensä 23 oikeudellista tarkastusta. Vaihtoehtoista riidanratkaisua on käytetty yhä enemmän tapauksissa, joissa oli osallisena valtio ja valtion omistuksessa olevia yrityksiä. Vaihtoehtoisen riidanratkaisun käyttöä olisi edelleen lisättävä. Parlamentti antoi helmikuussa 2013 uuden tuomioistuinlain. Lailla vahvistetaan tuomioistuinten presidenttien valvontavaltaa erityisesti tuomioistuimen toiminnan tehokkuuden osalta ja otetaan käyttöön mekanismi, jolla turvataan oikeus oikeudenkäyntiin kohtuullisen ajan kuluessa. Uudella tuomioistuinlailla käyttöön otettujen uudistusten lisäksi tuomioistuinten presidenttien olisi laadittava vuotuiset hallintosuunnitelmat, joiden täytäntöönpanoa on seurattava. Tiedonvaihtoa yksittäisissä tuomioistuimissa kehitetyistä parhaista käytänteistä olisi edistettävä. Oikeusneuvostosta annettuun lakiin hyväksyttiin helmikuussa 2013 muutoksia, joilla lisätään avoimuutta siirrettäessä tuomareita paikasta toiseen ja helpotetaan horisontaalista liikkuvuutta. Siviiliprosessilakiin hyväksyttiin helmikuussa 2013 muutoksia, joilla rajoitetaan mahdollisuutta siirtää useita tapauksia ylemmistä oikeusasteista alempiin ja joilla otetaan käyttöön sähköisesti lähetettävä kutsu tulla kuultavaksi kauppaoikeudellisia asioita käsitteleviin tuomioistuimiin ja tiukemmat uusien todisteiden esittämistä koskevat säännöt. Muutoksenhakutuomioistuimen mahdollisuutta siirtää asia takaisin alemman oikeusasteen tuomioistuimeen voitaisiin rajoittaa edelleen vain poikkeuksellisiin olosuhteisiin. Joulukuussa 2012 hyväksytyt uudet tuomareiden kyvykkyyttä mittaavat kriteerit kannustavat erittäin vanhojen tapausten ratkaisemiseen, mutta niissä on otettava aiempaa paremmin huomioon tapausten luonne ja monimutkaisuus, tuomioistuimen koko, erikoistumisen taso ja toimivalta. Muutosehdotukset rikkomuksia koskevaan lakiin ja kiinteistörekisterilakiin on tarkoitus hyväksyä maaliskuun lopussa tai huhtikuun alussa. Kaikkien näiden lainsäädäntötoimien odotetaan lisäävän oikeusjärjestelmän tehokkuutta ja vähentävän käsittelyä odottavien tapausten määrää, jos ne toteutetaan asianmukaisesti. Ensisijainen toimenpide On annettava uusi täytäntöönpanolainsäädäntö, jotta voidaan varmistaa tuomioistuinten päätösten täytäntöönpano ja vähentää täytäntöönpanoa odottavien tapausten määrää. Kroatia on saanut tämän ensisijaisen toimenpiteen toteutettua. Uusi tuomioiden täytäntöönpanoa koskeva laki ja muutokset rahavaateiden täytäntöönpanosta annettuun lakiin tulivat voimaan 15. lokakuuta 2012. Uudessa järjestelmässä keskitytään täytäntöönpanoon kunnallisissa tuomioistuimissa ja näin kevennetään kauppatuomioistuinten työtä. Kunnalliset tuomioistuimet vastaavat ainoastaan muiden vaateiden (eivät siis rahavaateiden) täytäntöönpanosta, ja yksinomaan rahoitusvirasto FINA panee suoraan täytäntöön rahavaateet. Tuomioistuimissa käsiteltävien täytäntöönpanotapausten määrä on jo selvästi vähentynyt, ja tapausten selvitysaste parantunut. Oikeusministeriö on parantanut integroitua tapausten hallinnointijärjestelmää siten, että oikeudensaantitapaukset rekisteröidään ja lasketaan keskeisenä täytäntöönpanojärjestelmän tehokkuutta mittaavana indikaattorina. Se on myös ryhtynyt jatkouudistustoimenpiteisiin, joilla on tarkoitus lisätä kiinteään omaisuuteen liittyvän täytäntöönpanon avoimuutta ja tehokkuutta. 4) Kansallisten sotarikosasioiden käsittelyn tehostaminen Kansallisten sotarikosten käsittelyn yhteydessä käynnistettiin uusi tutkimus, nostettiin kuusi syytettä ja annettiin kahdeksan tuomiota, jotka eivät ole lopullisia. Osana rankaisemattomuuden torjuntastrategiaa on laadittu uusi luettelo kansallisista ja alueellisista ensisijaisiksi määritellyistä tapauksista. Lisäpanostus on tarpeen rankaisemattomuuden torjumiseksi puolueettomasti. Erityistä huomiota on syytä kiinnittää tutkimusten aloittamiseen ja nopeuttamiseen. Entisen Jugoslavian alueen kansainvälinen rikostuomioistuin (ICTY) antoi marraskuussa 2012 tuomion asiassa Gotovina ja Markač, minkä jälkeen syyttäjänvirasto pyysi ICTY:ltä kaikki asiakirjat, jotka liittyvät kolmea kroaattikenraalia (Gotovina, Markač ja Čermak) vastaan käytyyn oikeudenkäyntiin. Tavoitteena on auttaa löytämään sotilasoperaation (Myrsky) aikana ja sen jälkeen tehtyjen rikosten tekijät ja asettaa heidät syytteeseen. Kroatia on jo saanut ICTY:ltä kyseiset asiakirjat. Perustuslakituomioistuin ei ole vielä antanut tuomiota laista, joka koskee entisen Jugoslavian kansallisen armeijan, entisen Jugoslavian sosialistisen liittotasavallan ja Serbian tasavallan oikeudellisten elinten antamien tiettyjen säädösten mitätöintiä. Kahdenvälistä yhteistyötä Serbian kanssa on kuitenkin jatkettu. Kroatia on myös jatkanut osallistumistaan sotarikosasioiden käsittelyä koskevaan alueelliseen yhteistyöhön ja on toimittanut tietoja ja asiakirjoja Serbian sotarikossyyttäjälle ja Montenegron ylimmälle syyttäjälle. Erityistuomioistuinten hallinnollisia valmiuksia on lisätty. Uuden rikoslain 1. tammikuuta 2013 tapahtuneen voimaantulon odotetaan keventävän merkittävästi erityistuomioistuinten työtaakkaa ja antavan niille mahdollisuuden keskittyä vakaviin rikoksiin, kuten sotarikokset. Ennakoivamman lähestymistavan soveltaminen rankaisemattomuuden torjumiseen edellyttäisi kuitenkin hallinnollisten valmiuksien lisäämistä kasvavasta tapausten määrästä selviämiseksi. Muista toimenpiteistä, joilla pyritään parantamaan sotarikosten käsittelyä, mainittakoon se, että oikeusakatemia on sisällyttänyt sotarikoksia koskevaa koulutusta vuoden 2013 ohjelmaansa. Oikeusministeriössä toimiva uhrien ja todistajien riippumaton tukipalvelu ja alioikeuksissa toimivat uhrien ja todistajien tukiyksiköt helpottivat todistajien osallistumista sotarikosoikeudenkäynteihin. Todistajien suojeluun on kiinnitettävä yhä huomiota. Kninin kunnallinen tuomioistuin antoi 23. tammikuuta 2013 tuomion, jonka mukaan Kroatian valtion on maksettava korvauksia Varivoden kylässä Myrsky-operaation jälkeen tapettujen serbiuhrien lapsille siitä huolimatta, että näiden rikosten tekijöitä ei tunneta. Näin tuomioistuin otti ensimmäistä kertaa kantaa pitkään jatkuneeseen epäkohtaan, ja sen tuomiolla on merkitystä muiden samankaltaisten tapausten käsittelyssä. Nyt olisi käsiteltävä järjestelmällisesti kysymystä korvauksien maksamisesta sotarikosten siviiliuhreille. 5) Kestävien ja merkittävien tulosten tavoittelun jatkaminen tehokkaan, tosiasiallisen ja puolueettoman tutkinnan, syytteeseenpanon ja oikeuden päätösten pohjalta järjestäytynyttä rikollisuutta ja korruptiota koskevissa asioissa kaikilla tasoilla, korkean tason korruptio mukaan lukien, sekä korruptiolle erityisen alttiilla aloilla, kuten julkisissa hankinnoissa Korruption ja järjestäytyneen rikollisuuden torjuntaa koskeva oikeudellinen ja institutionaalinen kehys on riittävä. Uuden rikoslain 1. tammikuuta 2013 tapahtuneen voimaantulon myötä on annettu enemmän rangaistuksia useilla aloilla, myös korruptiorikoksissa. Lainsäädännön täytäntöönpanossa on edistytty. Lainvalvontaviranomaiset toimivat edelleen ennakoivasti, myös korkean tason korruptiotapauksissa (esim. entiset pormestarit ja varaministerit) ja lainvalvontaviranomaisia (useita poliiseja) koskevissa korruptiotapauksissa. Edistystä on myös se, että erästä entistä pääministeriä koskevassa tapauksessa annettiin ensimmäisen oikeusasteen tuomio marraskuussa 2012. Kaiken kaikkiaan järjestäytynyttä rikollisuutta koskevissa tapauksissa rangaistustaso on ollut matala. Myös korruption alalla tuomioistuinten käyttämä rangaistustaso on matala; usein annetaan ehdollisia rangaistuksia. Korruptiota sekä vakavaa ja järjestäytynyttä rikollisuutta koskevissa tapauksissa on annettava tehokkaita ja varoittavia rangaistuksia, jotta saadaan kestäviä tuloksia ja vältetään luomasta rankaisemattomuuden ilmapiiriä. Takavarikoidun ja menetetyksi tuomitun omaisuuden kokonaismäärä on edelleen suhteellisen pieni. Omaisuuden takavarikointia ja menetetyksi tuomitsemista koskeva säädöskehys on pantava johdonmukaisesti ja määrätietoisesti täytäntöön. Tähän mennessä mahdollisuutta rikoshyödyn menetetyksi tuomitsemiseksi ei ole käytetty heikentämään rikollisjärjestöjen taloudellista perustaa. Paikallistason korruption torjunnassa on edelleen parannettavaa, erityisesti korruptiolle erityisen alttiilla julkisten hankintojen alalla. Tarkasteltaessa järjestelmää, jonka mukaisesti tarkistetaan syyttäjän päätökset luopua rikossyytteestä, joudutaan toteamaan, että valtionsyyttäjien tekemiä, rikossyytteestä luopumista koskevia päätöksiä ei voida tarkastaa puolueettomasti nykyisin käytössä olevan järjestelmän nojalla. 6) Tulosten parantaminen edelleen korruption ja eturistiriitojen torjuntaa koskevien tehostettujen toimenpiteiden alalla Kroatia jatkoi korruption ja eturistiriitojen ehkäisemistä koskevan lainsäädäntökehyksen lujittamista, ja nyt tämä kehys on pantava tosiasiallisesti täytäntöön. Kroatian on toteutettava lisätoimia saavuttaakseen merkittäviä tuloksia ennalta ehkäisevien toimenpiteiden lujittamisessa. Perustuslakituomioistuin antoi marraskuussa 2012 tuomion, jolla kumottiin useita eturistiriitasäädöksen säännöksiä, jotka koskevat eturistiriitoja käsittelevän komitean tärkeimpiä toimivaltuuksia (myös sen valtuuksia tehdä tarkastuksia ja langettaa seuraamuksia), joten Kroatian on ryhdyttävä välittömästi toimenpiteisiin luodakseen vahvan ja tehokkaan mekanismin, jolla voidaan ehkäistä ja havaita eturistiriitoja ja määrätä niistä seuraamuksia ja joka perustuu perinpohjaisiin tarkastuksiin ja ennalta ehkäiseviin seuraamuksiin. On perustettu työryhmä, johon kuuluu myös julkishallinnosta vastaavan ministeriön ja kansalaisyhteiskunnan (GONG, Transparency International) edustajia, harkitsemaan, onko lainsäädäntöön tarpeen tehdä muutoksia. Ensisijainen toimenpide On perustettava eturistiriitoja käsittelevä komitea, ja sen on alettava toimia säännöllisesti. Kroatia on saanut tämän ensisijaisen toimenpiteen toteutettua. Parlamentti nimitti 25. tammikuuta 2013 eturistiriitoja käsittelevän komitean jäsenet, jotka aloittivat toimessaan 11. helmikuuta 2013. Eturistiriitoja käsittelevä komitea on alkanut käsitellä virkamiesten esittämiä lausuntopyyntöjä siitä, onko heidän tapauksessaan kyse eturistiriidasta. Komitea on jo antanut useita lausuntoja. Komissio aloitti väitettyä eturistiriitaa koskeviin ilmoituksiin perustuvan menettelyn 26:ta virkamiestä vastaan. Eturistiriitoja käsittelevän komitean on nyt varmistettava, että käytössä on tehokas mekanismi eturistiriitojen havaitsemiseksi ja ehkäisemiseksi ja seuraamusten määräämiseksi. Komitean on myös viipymättä saatava tuloksia tarkastusten tekemisessä ja seuraamusten määräämisessä. Ensisijainen toimenpide On annettava uusi tiedonsaantia koskeva laki, jotta voidaan vahvistaa alan oikeudellista ja hallinnollista kehystä. Kroatia on saanut tämän ensisijaisen toimenpiteen toteutettua. Uusi tiedonsaantia koskeva laki hyväksyttiin helmikuussa 2013. Lailla otetaan käyttöön oikeasuhteisuuden ja yleisen edun vaatimus kaikissa tapauksissa, joissa tiedonsaanti on evätty, ja tietojen uudelleenkäyttöä koskeva EU:n säännöstö. Lailla luodaan myös uusi institutionaalinen järjestely sen täytäntöönpanon seurantaa varten. Tähän mennessä tietosuojavirasto on käsitellyt sekä tietosuoja- että tiedonsaantikysymyksiä, mutta uuden lain nojalla on perustettava tiedonsaannista vastaava viranhaltija, jonka parlamentti nimittää. On tärkeää varmistaa tietosuojaviraston ja uuden tiedonsaantikysymyksistä vastaavan viranhaltijan päätösten johdonmukaisuus niiden hoitaessa toimivaltuuksiinsa kuuluvia tehtäviä. Korruption torjuntaa koskevaa toimintasuunnitelmaa tarkistetaan parhaillaan. Tarkoituksena on ottaa käyttöön riittävät toimenpiteet, jotta voidaan varmistaa suunnitelman toteuttamisen tehokas seuranta ja jotta se kattaa myös korruption poistamiseen liittyvät näkökohdat. Oikeusministeriön asemaa ja valmiuksia olisi edelleen vahvistettava, sillä se vastaa korruption torjunnan määrittämisestä, koordinoinnista ja täytäntöönpanosta. Muista toimista tällä osa-alueella mainittakoon helmikuussa 2013 hyväksytyt muutokset poliittisen toiminnan ja vaalikampanjoiden rahoittamisesta annettuun lakiin. Muutoksilla on tarkoitus helpottaa lain tosiasiallista täytäntöönpanoa vähentämällä sääntelyn monimutkaisuutta, yhdenmukaistamalla rahoitustietojen käsittelyä ja tehostamalla valvontaa. Parannettujen sääntöjen täytäntöönpano tulee pian testattua paikallisvaaleissa. Keskusvaalilautakunta ja valtion tilintarkastusvirasto jatkoivat puolueiden ja vaalikampanjoiden rahoitusta koskevan lainsäädännön soveltamista ja ilmoittivat syyttäjänvirastolle niistä puolueista ja paikallisten ja alueellisten itsehallintoyksiköiden riippumattomista jäsenistä, jotka eivät olleet toimittaneet vuotta 2011 koskevaa rahoitusilmoitusta tai eivät olleet julkaisseet niitä verkkosivuillaan lakisääteisessä määräajassa. Julkisten hankintojen avoimuus on lisääntynyt tammikuussa 2012 voimaan tulleen uuden lainsäädännön myötä. Kaikki julkiset elimet julkaisevat tiedot allekirjoitetuista ja toteutetuista sopimuksista. Lisäksi Kroatian on ryhdyttävä kaikkiin tarvittaviin toimiin väärinkäytösten välttämiseksi sellaisiin hankkeisiin liittyvissä hankinnoissa, joita osarahoitetaan koheesiopolitiikan mukaisesti, muun muassa luomalla vakaa hallinto- ja valvontajärjestelmä. Kroatian on huolehdittava siitä, että käytössä on vahva mekanismi korruption ehkäisemiseksi valtionyrityksissä, myös hallintoneuvostoissa ja johtokunnissa. Lisäksi on vietävä loppuun toimet oikeusperustan luomiseksi ammattimaiselle virkamieskunnalle perustamalla uusi palkkajärjestelmä, jotta varmistetaan ansioihin perustuvat ylennykset, palkitseminen ja pätevän henkilöstön säilyminen. On saatettava voimaan tarvittavat menettelyt ilmiantajien tosiasialliseksi suojelemiseksi. 7) Vähemmistöjen suojelun tehostamisen jatkaminen, myös panemalla tosiasiallisesti täytäntöön perustuslaillinen säädös kansallisten vähemmistöjen oikeuksista Kansallisten vähemmistöjen oikeuksista annetun perustuslaillisen säädöksen täytäntöönpano on jatkunut. Tarkasteltaessa vähemmistöjen työllistymistä valtionhallinnon ja oikeuslaitoksen palvelukseen ja ottaen huomioon, että työhönotto on yleensäkin ollut vähäistä, voidaan todeta, että marraskuussa 2012 valtionhallinnon henkilöstöstä noin 3,4 prosenttia kuului kansallisiin vähemmistöihin. Hallituksen omaksuttua ennakoivamman lähestymistavan 400 uuden rajapoliisin rekrytoinnissa on saavutettu tavoite, eli vähemmistöjen osuus on viisi prosenttia. Hallitus hyväksyi marraskuussa 2012 romanien osallistamista koskevan kansallisen strategian vuosiksi 2013–2020. Strategiaan liittyvästä toimintaohjelmaluonnoksesta käynnistettiin julkinen kuuleminen, ja toimintaohjelma on määrä hyväksyä maaliskuun 2013 lopussa. Tarvitaan lisätoimia sen varmistamiseksi, että romanilapset suorittavat perusasteen opinnot. Hallitus jatkoi toimia tietoisuuden lisäämiseksi kansallisiin vähemmistöihin kuuluvista henkilöistä ja varmistaa, että he voivat käyttää oikeuksiaan. Onkin hienoa, että hallitus jatkaa niiden perustuslaillisten määräysten soveltamista, jotka koskevat kyrillisten kirjainten käyttöä Vukovarin kaupungissa. Kaupungin väestöstä 38,5 prosenttia on etniseltä alkuperältään Kroatian serbejä. Kroatia jatkoi toimia niiden henkilöiden suojelemiseksi, joihin saattaa edelleen kohdistua uhkailua, syrjintää, vihamielisyyttä tai väkivaltaa. Alan oikeudellista kehystä on edelleen vahvistettu: muutokset rikoslakiin hyväksyttiin joulukuussa 2012 lain lähentämiseksi EU:n säädökseen, joka koskee rasismin ja muukalaisvihan tiettyjen muotojen ja ilmaisujen torjumista rikosoikeudellisin keinoin. Yleisen järjestyksen ja rauhan rikkomisesta annetulla uudella lailla lainsäädäntökehykseen lisätään yleisen järjestyksen ja rauhan rikkominen rodun, etnisen alkuperän, uskonnon tai muiden syiden vuoksi. Laki on parlamentin käsiteltävänä, ja se on määrä hyväksyä vuoden 2013 toisen neljänneksen loppuun mennessä. Poliisien erityiskoulutusta viharikosten torjumisesta on lisätty. 8) Pakolaisten paluuta koskevien avoimien kysymysten käsittelyn jatkaminen Kroatia on jatkanut sitoutumistaan Sarajevon julistukseen liittyvään prosessiin, samoin kuin alueen muut maat. Eläkeoikeuksien validoinnista tehdyn päätöksen täytäntöönpano jatkuu. Palaaville pakolaisille tarkoitettujen asunto-ohjelmien täytäntöönpano jatkuu hitaasti. Maaliskuussa 2011 laadittiin suunnitelma jäljellä olevien noin 2 350 hakemuksen käsittelemiseksi. Helmikuuhun 2013 mennessä oli käsitelty 366 hakemusta ja 213 perhettä oli saanut avaimet uuteen kotiinsa (vrt. elokuuhun 2012 mennessä oli käsitelty 259 hakemusta ja 139 perhettä oli saanut asunnon). Helmikuuhun 2013 mennessä myönteisiä asumispäätöksiä oli annettu 1 497 (elokuussa 2012 oli annettu 1 305 päätöstä). Asunto-ohjelmien edunsaajille tarkoitetun uuden ja edullisen osto-optiojärjestelmän soveltaminen on jäänyt rajalliseksi. Viidestätoista ei-toivotusta investoinnista kaksitoista on tarkoitus ratkaista hallituksen päätöksellä, joka tehdään maaliskuun 2013 lopussa; loput kolme tapausta on tarkoitus ratkaista hallituksen erityispäätöksellä vuoden 2013 kolmannella neljänneksellä. 9) Ihmisoikeuksien suojelun parantamisen jatkaminen Yleisesti ottaen ihmisoikeuksia kunnioitetaan hyvin. Yleisellä oikeusasiamiehellä ja erikoistuneilla oikeusasiamiehillä on tärkeä rooli ihmisoikeuksien suojelemisessa. On jatkuvasti varmistettava, että oikeusasiamiehen suosituksia noudatetaan. Uusi oikeusasiamies valittiin 15. helmikuuta 2013. Oikeusasiamiesinstituutiota on edelleen vahvistettava. Tämä tarkoittaa muun muassa riittävää rahoitusta ja toimitiloja. Kroatiassa on tapahtunut lisäedistystä syrjintäkieltolain ja viharikoslainsäädännön täytäntöönpanossa. Poliisien erityiskoulutusta viharikosten torjumisesta on lisätty. Toimittajiin kohdistuneiden pelottelu- ja väkivaltatapausten tutkinta ja syytteeseenpano jatkuivat. Oikeusministeriö laati muutosehdotuksia maksutonta oikeusapua koskevaan lakiin ja kuuli niistä eri sidosryhmiä. Muutoksilla pyritään helpottamaan oikeusavun saatavuutta ja edistämään valtiosta riippumattomien järjestöjen roolia oikeusavun tarjoajina. Muutokset on tarkoitus hyväksyä vuoden 2013 toisen neljänneksen loppuun mennessä. Kroatia on saanut syrjintäkieltoa ja yhdenvertaisia mahdollisuuksia koskevan lainsäädännön lähentämistyön päätökseen. 10) Täyden yhteistyön jatkaminen entisen Jugoslavian alueen kansainvälisen rikostuomioistuimen kanssa Kroatia on jatkanut yhteistyötä entisen Jugoslavian alueen kansainvälisen rikostuomioistuimen (ICTY) kanssa. 2.3 Oikeus, vapaus ja turvallisuus Ensisijainen toimenpide Maahanmuuttostrategia on viimeisteltävä ja hyväksyttävä, ja siinä on määriteltävä selvästi toimenpiteet haavoittuvimmassa asemassa olevien maahanmuuttajaryhmien kotouttamiseksi. Kroatia on saanut tämän ensisijaisen toimenpiteen toteutettua. Parlamentti hyväksyi helmikuussa 2013 maahanmuuttostrategian (Kroatian tasavallan muuttoliikepolitiikka vuosiksi 2013–2015), jossa määritellään selvästi toimenpiteet haavoittuvimmassa asemassa olevien maahanmuuttajaryhmien kotouttamiseksi. Maahanmuuton alalla lainsäädännön yhdenmukaistaminen unionin säännöstön kanssa on saatettu lähes päätökseen. Vuonna 2012 laittomia maahanmuuttajia oli 6 541 (vuonna 2011 heitä oli 3 461). Laittomien maahanmuuttajien ja turvapaikanhakijoiden vastaanottokeskukset ovat saavuttamassa maksimikapasiteettinsa rajat. Kapasiteetin lisäämiseksi ja tilanteen helpottamiseksi sisäasiainministeriö on ottanut käyttöön entisen hotellin, johon voidaan majoittaa 400 turvapaikanhakijaa ja pienimuotoisten muutostöiden jälkeen enintään 600 ihmistä. Pohjoisilla ja eteläisillä raja-alueilla on otettu käyttöön uusia tilapäisratkaisuja odoteltaessa kahden uuden pysyvän ulkomaalaiskeskuksen rakentamista. Rakentaminen rahoitetaan Schengen-järjestelyyn liittyvästä rahastosta. Kroatia ei ole vielä ryhtynyt rakentamaan erillistä keskusta alaikäisille ja muille haavoittuvassa asemassa oleville maahanmuuttajille jo olemassa olevien laittomille maahanmuuttajille tarkoitetun keskuksen läheisyyteen. Siihen on jo osoitettu varoja liittymistä valmistelevasta tukivälineestä. Saksan kanssa tehty uusi takaisinottosopimus tuli voimaan marraskuussa 2012. Neuvottelut takaisinottosopimuksen tekemisestä Kosovon[3] kanssa ovat käynnissä. Valmistelut turvapaikka-asioita koskevan unionin säännöstön täytäntöönpanemiseksi on saatu lähes päätökseen. Hallintotuomioistuimet toimivat edelleen turvapaikkahakemusten käsittelystä vastaavina toisen asteen eliminä. Parhaillaan on käynnissä valintamenettely uusien tuomarien rekrytoimiseksi. Rajapoliisien koulutusta jatkettiin, ja tammikuussa 2013 aloitettiin turvapaikka-asioita koskeva koulutus 66 rajapoliisille. Turvapaikkayksikön henkilöstöä lisättiin. Suojelu myönnettiin 16 hakijalle 1. syyskuuta 2012 ja 9. tammikuuta 2013 välisenä aikana. Samalla kaudella hylättiin 63 hakemusta ja keskeytettiin 300 menettelyä. Lisämajoitusta tulee olemaan tarjolla enintään 600 paikkaa sisäasiainministeriön käyttöön ottamassa hotellissa (ks. edellä), koska Kroatiaan tulee yhä enemmän turvapaikanhakijoita (vuonna 2012 heitä tuli 1 193 ja vuonna 2011 vain 807). Koko maassa on nykyisin kaksi Eurodac-järjestelmän mukaista paikkaa, ja suunnitteilla on vielä 30 paikkaa. Tällä välin Kroatian on varmistettava, että turvapaikanhakijat rekisteröidään maahan tullessaan käyttämällä nykyisiä skannereita tärkeimmillä rajanylityspaikoilla. Viisumipolitiikkaa koskevan lainsäädännön lähentäminen on saatu lähes päätökseen. Viisumilainsäädännön alalla Kroatia on edelleen mukauttanut luetteloa maista, joiden kansalaisilla on oltava viisumi Kroatian alueelle saapuessaan, vastaamaan asetusta (EY) N:o 539/2001. Azerbaidžanin, Kazakstanin, Venäjän federaation ja Ukrainan kansalaisten vapauttamisesta väliaikaisesti viisumipakosta tehdyn päätöksen soveltaminen päättyi 1. marraskuuta 2012. Neuvottelut uudesta viisumijärjestelystä Turkin kanssa ovat käynnissä. Se otetaan käyttöön 1. huhtikuuta 2013. Venäjän federaation kanssa tehty sopimus kansalaisten vastavuoroisesta matkustamisesta tulee voimaan maaliskuun 2013 loppuun mennessä. Konsulivirkamiesten koulutus jatkui. Sen tavoitteena on sijoittaa heidät uusiin konsulaatteihin, jotka aloittavat toimintansa huhtikuuhun 2013 mennessä. Ulkorajoja ja Schengeniä koskevan lainsäädännön yhdenmukaistaminen on saatettu lähes päätökseen. Yhdennetyn rajaturvallisuuden toimintasuunnitelman vuonna 2013 tehtävää tarkistusta valmistellaan. Sen tarkoituksena on saattaa kansallinen käsite vastaamaan EU:n käsitettä. Ensimmäinen vaihe Zadarin merivalvontakeskuksen perustamiseksi, mukaan lukien laitteiden ostaminen, on saatu päätökseen, ja keskuksen henkilöstöä on lisätty. Toinen vaihe on meneillään, ja se on tarkoitus saattaa päätökseen huhtikuuhun 2013 mennessä, jotta varmistetaan eri ministeriöiden järjestelmien väliset yhteydet. Frontexin kanssa tehtävää työtä koskevien järjestelyjen täytäntöönpano, myös osallistuminen yhteisiin operaatioihin, jatkui. Kroatian Frontex-yhteyspiste perustettiin Bajakovon rajanylityspaikkaan. Ensisijainen toimenpide Neumin käytävän varrella sijaisevien rajanylityspaikkojen rakennustyöt on saatava valmiiksi. Tämä ensisijainen toimi on tarkoitus saada nopeasti päätökseen. Neumin käytävän varrella sijaisevien rajanylityspaikkojen (Klek ja Zaton Doli) rakennustyöt ovat kiihtyneet. Rakennustyöt ovat loppusuoralla, ja rajanylityspaikat on saatava täysin toimintavalmiiksi liittymispäivään mennessä. Nova Selan rajanylityspaikka lähellä Metkovićia on myös lähes valmis. Kun tämä rajanylityspaikka on toiminnassa, siitä tulee myös yhteinen yhteyspiste Bosnia ja Hertsegovinan kanssa. On laadittu uusi Kroatian ja Bosnia ja Hertsegovinan välinen sopimus paikallisesta rajaliikenteestä. Sopimus vastaa EU:n säännöstöä ja on tarkoitus allekirjoittaa samaan aikaan rajanylityspaikkoja koskevien sopimusten kanssa toukokuun loppuun mennessä. Osana yhteistyötä alueen muiden maiden kanssa Kroatia laati ja toimitti Serbialle ja Montenegrolle kaksi pöytäkirjaa yhteispartioinnista ja rajavalvontaa koskevien tietojen vaihdosta. Keskustelut näiden kahden maan kanssa jatkuivat paikallisesta rajaliikenteestä tehtyjen kahdenvälisten sopimusten mukauttamiseksi unionin säännöstöön. Sopimukset on saatettava vastaamaan unionin säännöstöä ennen liittymistä. Yhteispartiointi jatkuu. Ensisijainen toimenpide Rajapoliisille vuodeksi 2012 asetettu rekrytointitavoite on täytettävä. Kroatia on saanut tämän ensisijaisen toimenpiteen toteutettua. Kroatian tavoite vuonna 2012 eli 467 rajapoliisin rekrytointi on saavutettu. Tammikuussa 2013 rajapoliisien kokonaismäärä oli 6 338, joista 4 971 oli sijoitettu tuleville ulkorajoille. Rekrytointi jatkuu vuonna 2013 siten, että palkataan 100 uutta poliisia, myös merenkulkuun erikoistuneita henkilöitä sinisille rajoille. Poliisien erikoiskoulutus on jatkunut, ja ajantasaistettu versio yhteisestä opetussuunnitelmasta lähetettiin poliisiakatemiaan, jotta rajapoliiseja varten voidaan kehittää vastaava erikoiskoulutusohjelma. Meripoliisien koulutukseen on kiinnitettävä yhä huomiota. Tammikuussa 2013 rajaturvallisuuden kansallinen tietojärjestelmä oli käytössä 76 rajanylityspaikalla, jotka sijaitsevat tulevalla ulkorajalla. Kroatian on varmistettava, että kyseinen tietojärjestelmä on suunnitelmien mukaan käytössä 93 rajanylityspaikalla kesäkuussa 2013. Teknisiä laitteita on hankittu lisää. On ryhdytty toimiin Eurosur-keskuksen perustamiseksi; tilat ovat löytyneet. Viranomaisten väliseen yhteistyöhön yhdennetyn rajaturvallisuuden alalla liittyvät koordinointikokoukset jatkuivat. Osana rajavalvonnassa esiintyvän korruption torjuntaa tehtiin yhteensä 2 681 yllätystarkastusta 1. syyskuuta 2012 ja 31. tammikuuta 2013 välisenä aikana. Kroatia on jatkanut lainsäädäntönsä mukauttamista asianomaiseen Schengenin säännöstöön sekä sen täytäntöönpanoa ja noudattamisen valvomista. Ensimmäinen luonnos tarkistetuksi Schengenin sopimuksen edellyttämäksi toimintasuunnitelmaksi on laadittu. Sisäasiainministeriö valmistelee parhaillaan Schengen-järjestelyyn liittyvää rahastoa koskevaa maaohjelmaa. On tärkeää, että Kroatia on valmistautunut asianmukaisesti Schengen-järjestelyyn sekä yhteisvastuuta ja maahanmuuttovirtojen hallintaa koskevaan yleisohjelmaan (SOLID) liittyvien rahastojen täytäntöönpanoon. Kroatian siviili- ja rikosasioissa tehtävää oikeudellista yhteistyötä koskevan lainsäädännön mukauttaminen unionin säännöstöön on lähes valmis. Tehtyään sopimukset Montenegron ja Kosovon kanssa keskinäisestä oikeusavusta rikosasioissa Kroatia allekirjoitti vastaavan sopimuksen Bosnia ja Hertsegovinan kanssa marraskuussa 2012. Uusi kansainvälistä yksityisoikeutta koskeva laki on tarkoitus hyväksyä vuoden 2013 alkupuoliskolla. Rikostuomioiden vastavuoroista täytäntöönpanoa koskeva sopimus Montenegron kanssa ja rikoksen johdosta tapahtuvaa luovuttamista koskeva sopimus entisen Jugoslavian tasavallan Makedonian kanssa ovat tulleet voimaan. Institutionaalisesta rakenteesta voidaan todeta, että Euroopan oikeudellisen verkoston yhteyspisteiden määrä kasvoi, jotta voidaan selviytyä EU:n jäsenyydestä johtuvista velvoitteista, ja hyvä yhteistyö Eurojustin kanssa on jatkunut. Oikeusministeriöön perustettiin rikoksen johdosta tapahtuvaa luovuttamista ja muita rikosasioita koskevaan keskinäiseen apuun keskittyvä yksikkö. Laki rikosasioissa EU:n jäsenvaltioiden kanssa tehtävästä oikeudellisesta yhteistyöstä on vielä antamatta. Ensisijainen toimenpide On vahvistettava kaikki asiaankuuluvat säännöt poliisilain täytäntöönpanon varmistamiseksi. Kroatia on saanut tämän ensisijaisen toimenpiteen toteutettua. Kaikki 36 sääntöä hyväksyttiin vuonna 2012, ja niitä sovelletaan 1. tammikuuta 2013 alkaen. Oikeudellinen kehys poliisilain panemiseksi täysimääräisesti täytäntöön on näin ollen valmis. Kroatian valmistelut poliisiyhteistyötä ja järjestäytyneen rikollisuuden torjuntaa koskevan lainsäädännön mukauttamiseksi unionin säännöstöön on saatu lähes päätökseen. Sirene-toimisto on nyt lainmukaisesti perustettu; sen päällikkö nimitettiin joulukuussa 2012, ja siellä työskentelee viisi poliisia. Rekrytointiprosessi on käynnissä lopun henkilöstön palkkaamiseksi. Sisäasiainministeriön tietotekniikkaosastolla on viisi henkilöä, jotka työskentelevät Schengenin tietojärjestelmän parissa. Tiivis yhteistyö Europolin kanssa jatkui. Järjestäytyneen rikollisuuden torjumisessa on saatava enemmän tuloksia; on raportoitu uusista tapauksista, joihin sisältyy muun muassa huumekauppaa ja EU:n varojen väärinkäyttöä. Rangaistustaso on usein matala, joten rangaistukset eivät ole riittävän varoittavia verrattuna rikoksen vakavuuteen, etenkin ihmiskauppatapauksissa. Rikoshyödyn takavarikoimista on jatkettu, mutta määrät ovat usein pieniä, eli takavarikoinnit eivät heikennä rikolliseen toimintaan liittyviä rahoitusvirtoja. Omaisuuden takavarikointia ja menetetyksi tuomitsemista koskevia säännöksiä onkin sovellettava johdonmukaisemmin ja määrätietoisemmin. Viranomaisten välinen yhteistyö on parantunut huomattavasti, ja rahanpesun selvittelykeskuksen työssä on saatu hyviä tuloksia. Rahanpesun selvittelykeskukselle ilmoitettiin heinä- ja joulukuun 2012 välisenä aikana yhteensä 288 epäilyttävästä liiketoimesta, joista kolme liittyi terrorismin rahoittamiseen ja 285 rahanpesuun. Kaikkiaan 288 epäilyttävästä liiketoimesta tutkinta on aloitettu 164 tapauksessa. Rikosprosessilain mukaan vakavien rikosten uhreilla on oikeus saada korvausta valtion talousarviosta. Uudessa 1. tammikuuta 2013 voimaan tulleessa rikoslaissa ihmiskaupan määritelmää on muutettu niin, että se vastaa kansainvälisiä normeja: siinä tehdään selvä ero orjuuden ja ihmiskaupan välillä. Ihmiskaupan torjuntaa koskevan kansallisen komitean päällikkö nimitettiin marraskuussa 2012, ja komitean ensimmäinen kokous pidettiin joulukuussa 2012. Sen on pikaisesti toteutettava ennakoivia ja konkreettisia toimenpiteitä, joilla puututaan ihmiskauppaan ja lisätään kansallisten viranomaisten tietoisuutta tästä rikollisuuden muodosta, esimerkiksi käynnistämällä politiikan riippumaton arviointi ja lisäämällä ihmiskaupan uhreille tai potentiaalisille uhreille suunnattuja toimia paikoissa, joissa he saattavat joutua hyväksikäytetyiksi. Oikeus- ja lainvalvontaviranomaisille suunnattua koulutusta ihmiskaupasta on jatkettava, jotta voidaan havaita ihmiskaupan uhrit tärkeimmillä rajanylityspaikoilla ja erottaa selkeämmin toisistaan ihmiskauppa ja ihmisten salakuljetus. On huolestuttavaa, että ihmiskaupan uhreja on tunnistettu vähän. Kroatian on tehostettava toimiaan, jotta ihmiskaupan uhrit pystytään tunnistamaan ennakoivasti, erityisesti heikossa asemassa olevien väestöryhmien joukossa. Kroatian olisi tutkittava, nostettava syytteitä ja tuomittava ihmiskauppiaita ja varmistettava, että rangaistukset ovat oikeassa suhteessa rikoksen vakavuuteen. Tätä varten on vahvistettava hallinnollisia valmiuksia ja lainvalvontavalmiuksia. Rahanpesun torjuntaa koskeva koulutus on jatkunut, ja viranomaisten välistä yhteistyötä tällä alalla on edistetty. Rekisteröityjen tapausten määrä vuonna 2012 oli edelleen alhainen. 2.4 Unionin säännöstön muut luvut ja taloudelliset kysymykset Kroatia täyttää liittymisneuvotteluissa antamansa sitoumukset ja sille asetetut vaatimukset, joten se pystyy panemaan unionin säännöstön täytäntöön liittymisajankohtaan mennessä. Komissio määrittää lokakuussa 2012 antamassaan kattavassa seurantakertomuksessa joitakin lukuja, joilla Kroatian on toteutettava tehostettuja toimia. Nämä ovat 11. luku — Maatalous ja maaseudun kehittäminen, 12. luku — Elintarvikkeiden turvallisuus sekä eläinlääkintä- ja kasvinsuojelupolitiikka, 13. luku — Kalastus, 22. luku — Aluepolitiikka ja rakennepolitiikan välineiden yhteensovittaminen ja 27. luku — Ympäristö. Maatalouden ja maaseudun kehittämisen alalla Kroatia on saanut päätökseen oikeudellisen kehyksen suorien tukien maksamiseksi vuonna 2013. Joulukuussa 2012 akkreditoitiin väliaikaisesti maksajavirasto suoria tukia ja horisontaalisia kysymyksiä varten. Kroatian viranomaisten on nyt noudatettava maksajavirastolle annettuja suosituksia. Vuoden 2013 loppuun mennessä, Kroatian on akkreditoitava maksajavirasto Euroopan maaseudun kehittämisen maatalousrahaston hallinnointia varten ja edistyttävä maaseudun kehittämisohjelman 2014–2020 valmistelussa. Elintarvikkeiden turvallisuuden sekä eläinlääkintä- ja kasvinsuojelupolitiikan alalla Kroatia on nopeuttanut seitsemän rajatarkastusaseman rakentamista ja varustamista. Kroatian on huolehdittava siitä, että rajatarkastusasemat saadaan valmiiksi ajoissa, jotta komissio voi akkreditoida ne ja jotta ne voivat toimia täysin unionin säännöstön vaatimusten mukaisesti Kroatian liittymispäivästä alkaen. Kalastusalalla lainsäädännön lähentäminen ja unionin säännöstön täytäntöönpano alusten ja kalavarojen hallinnoinnin osa-alueilla ovat loppusuoralla, samoin kuin rakennetoimenpiteet ja kansallisten hallinnointisuunnitelmien valmistelu. Kroatian on nyt tehostettava toimiaan, jotta se voi saattaa työnsä päätökseen tarkastuksen ja valvonnan osa-alueilla. Myös kotitarvekalastusluokan asteittainen lakkauttaminen sekä alusten satelliittiseurantajärjestelmän viimeistely on tehtävä sovituissa määräajoissa. Aluepolitiikan ja rakennepolitiikan välineiden yhteensovittamisen alalla Kroatia pystyi osoittamaan täyttävänsä edellytykset, jotta ennakkovalvonnasta voidaan luopua kaikilla liittymistä valmistelevan tukivälineen osa-alueilla. Kroatian on nopeutettava asianmukaisten rakenteiden hallinnollisten valmiuksien kehittämistä, viimeisteltävä investointistrategiat ja tehostettava korkeatasoisen hankesuunnittelun valmistelua, koska yhteisrahoitettujen hankkeiden, alojen ja osapuolten lukumäärä kasvaa merkittävästi ajan myötä. On luotava täysin toimiva hallinnointi-, seuranta- ja arviointijärjestelmä tulevia Euroopan rakenne- ja investointirahastoja varten. Kroatian on huolehdittava siitä, että käytettävissä ovat kaikki tarpeelliset menettelyt, joilla varmistetaan, että Euroopan rakenne- ja investointirahastoja käytetään tehokkaasti, sääntöjä noudattaen ja läpinäkyvästi erityisesti julkisissa hankinnoissa. Ympäristön ja ilmastonmuutoksen alalla on vahvistettu hallinnollisia valmiuksia. Ympäristölainsäädännön yhdenmukaistaminen ja täytäntöönpano ovat loppusuoralla. Erityistä huomiota on kiinnitettävä siihen, että kaikissa investointihankkeissa suoritetaan asianmukainen ympäristövaikutusten arviointi, että luvat myönnetään ajallaan ja että teollisuuden aiheuttaman pilaantumisen valvontaa ja riskinhallintaa (ympäristön pilaantumisen ehkäisemisen ja vähentämisen yhtenäistäminen) harjoittavat laitokset nykyaikaistetaan. Ilmastonmuutokseen liittyvä, hiilidioksidin geologisesta varastoinnista annettu direktiivi on saatettava osaksi kansallista lainsäädäntöä. Kroatian on varmistettava, että EU:n päästökauppajärjestelmää toteutetaan, erityisesti on varmistettava laitosten täysipainoinen seuranta ja niitä koskeva raportointi ja valmistauduttava siihen, että ilmailu sisällytetään järjestelmään sovituissa määräajoissa. Ensisijainen toimenpide Unionin säännöstön käännös- ja tarkastusvalmiuksia on lisättävä, jotta työ saadaan valmiiksi ennen liittymistä. Kroatia on saanut tämän ensisijaisen toimenpiteen toteutettua. Kroatia on nopeuttanut huomattavasti unionin säännöstön kääntämistä ja tarkistamista, mikä on paremman sisäisen organisoinnin sekä EU:n toimielinten tarjoaman lisähenkilöstön ja tuen ansiota. Käännettyjen ja tarkistettujen sivujen määrä on jo (13. maaliskuuta) yli 118 000 sivua. Edellyttäen, että Kroatia ylläpitää tällaista tahtia seuraavien viikkojen ajan, käännös- ja tarkastustyö saadaan valmiiksi ajoissa ennen liittymistä. Joitakin tärkeitä alustavia toimenpiteitä on toteutettu kipeästi kaivattujen talouden rakenneuudistusten toteuttamiseksi, kilpailukyvyn parantamiseksi ja kasvumahdollisuuksien lisäämiseksi. Kroatian epävirallinen osallistuminen talouspolitiikan EU-ohjausjaksoon vuonna 2013 tarjoaa sille hyvän tilaisuuden kehittää rakenneuudistusohjelmaansa edelleen ja jatkaa sen määrätietoista toteuttamista. Komissio arvioi talouspolitiikan EU-ohjausjakson puitteissa talousohjelman, jonka Kroatia toimittaa huhtikuussa. Verotuksen alalla Kroatia otti marraskuussa 2012 käyttöön uuden, EU:n säännöstön vastaisen alennetun arvonlisäverokannan jahteja (urheilu- ja huviveneitä) varten, mutta se mukautetaan unionin säännöstöön liittymiseen mennessä. Arvonlisäveron alennus saattaa kannustaa veneitä liikkumaan vapaasti Kroatian alueella ennen liittymistä, joten Kroatian olisi viipymättä korjattava tämä tilanne. Komissio panee tyytyväisenä merkille yhteisymmärryspöytäkirjan, jonka Kroatia ja Slovenia allekirjoittivat maaliskuussa 2013. Pöytäkirjalla sinetöidään molempien osapuolten hyväksymä ratkaisu Kroatiassa tehtyihin Ljubljanska bankan valuuttamääräisten säästöjen siirtokysymykseen. 3. Päätelmät Yleisesti ottaen Kroatia täyttää liittymisneuvotteluissa antamansa sitoumukset ja sille asetetut vaatimukset kaikissa luvuissa. Kroatia on osoittanut pystyvänsä täyttämään kaikki muut sitoumukset hyvissä ajoin ennen liittymistä. Jäljellä olevien töiden, myös korruption torjuntaa koskevan työn, saattamiseksi päätökseen tulevina kuukausina on tarvittaessa saatavilla selkeät työsuunnitelmat tai sellaisia viimeistellään parhaillaan. Lisäksi Kroatia on saanut päätökseen kymmenen ensisijaista tointa, jotka mainitaan lokakuussa 2012 ilmestyneessä komission kattavassa seurantakertomuksessa. Komissio on tämän vuoksi luottavainen sen suhteen, että Kroatia on valmis jäsenyyteen 1. heinäkuuta 2013. Kroatian liittyminen on tulosta 10 vuoden vaativasta prosessista, joka alkoi jäsenyyshakemuksen jättämisestä vuonna 2003. EU:n jäsenyys on lisäkannustin uudistusten jatkamiseksi Kroatiassa. Tähän mennessä saavutettujen tulosten pohjalta Kroatian odotetaan saavan lisää tuloksia oikeusvaltioperiaatteen soveltamisen alalla, erityisesti korruption torjunnassa. EU:n jäsenyys tarjoaa myös useita merkittäviä mahdollisuuksia Kroatialle ja EU:lle. Nämä mahdollisuudet on hyödynnettävä sen varmistamiseksi, että Kroatian EU-jäsenyys on menestys — Kroatialle, Länsi-Balkanin alueelle ja koko EU:lle. [1] COM(2012) 186 final. [2] COM(2012) 601 final ja SWD(2012) 338 final. [3] Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.